Απόφαση της Επιτροπής

της 19ης Σεπτεμβρίου 2001

σχετικά με ορισμένα προστατευτικά μέτρα ως προς ορισμένα προϊόντα αλιείας και υδατοκαλλιέργειας τα οποία προορίζονται για κατανάλωση από τον άνθρωπο και είναι καταγωγής Κίνας και Βιετνάμ

[κοινοποιηθείσα υπό τον αριθμό Ε(2001) 2701]

(Κείμενο που παρουσιάζει ενδιαφέρον για τον ΕΟΧ)

(2001/699/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 1,

Εκτιμώντας τα ακόλουθα:

(1) Σύμφωνα με το άρθρο 22 της οδηγίας 97/78/ΕΚ, πρέπει να θεσπιστούν τα απαραίτητα μέτρα όσον αφορά την εισαγωγή ορισμένων προϊόντων από τρίτες χώρες εφόσον εκδηλωθεί ή εξαπλωθεί οποιοδήποτε φαινόμενο που ενδέχεται να συνιστά σοβαρό κίνδυνο για την υγεία των ζώων ή του ανθρώπου.

(2) Ανιχνεύθηκε η παρουσία chloramphenicol σε γαρίδες προοριζόμενες για κατανάλωση από τον άνθρωπο, οι οποίες έχουν εισαχθεί από την Κίνα και το Βιετνάμ.

(3) Επειδή η παρουσία chloramphenicol σε τρόφιμα αντιπροσωπεύει δυνητικό κίνδυνο για την υγεία του ανθρώπου, τα φορτία γαρίδων προέλευσης ή καταγωγής Κίνας και Βιετνάμ υποβάλλονται σε δειγματοληψία ώστε να καταδειχθεί η καταλληλότητά τους για βρώση.

(4) Με την οδηγία 92/59/ΕΟΚ του Συμβουλίου, της 29ης Ιουνίου 1992, για τη γενική ασφάλεια των προϊόντων(2), συγκροτήθηκε σύστημα ταχείας ανταλλαγής πληροφοριών για τα τρόφιμα.

(5) Η παρούσα απόφαση θα επανεξεταστεί με βάση τις εγγυήσεις που θα παρασχεθούν από τις αρχές της Κίνας και του Βιετνάμ και τα αποτελέσματα της δοκιμής η οποία διενεργείται από τα κράτη μέλη.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση εφαρμόζεται στις γαρίδες προέλευσης ή καταγωγής Κίνας και Βιετνάμ.

Άρθρο 2

1. Τα κράτη μέλη χρησιμοποιώντας κατάλληλα σχέδια δειγματοληψίας και μεθόδους ανίχνευσης θα υποβάλουν κάθε φορτίο γαρίδων προέλευσης ή καταγωγής Κίνας και Βιετνάμ σε χημική δοκιμή ώστε να διασφαλίζεται ότι τα υπόψη προϊόντα δεν παρουσιάζουν κίνδυνο για την υγεία του ανθρώπου. Η δοκιμή αυτή πρέπει να εκτελείται ειδικότερα με σκοπό την ανίχνευση της παρουσίας chloramphenicol.

2. Τα κράτη μέλη ενημερώνουν αμέσως την Επιτροπή για τα αποτελέσματα της δοκιμής της παραγράφου 1, κάνοντας χρήση του συστήματος ταχείας ανταλλαγής πληροφοριών για τα τρόφιμα, το οποίο συγκροτήθηκε με την οδηγία 92/59/ΕΟΚ.

Άρθρο 3

Τα κράτη μέλη δεν επιτρέπουν την εισαγωγή στο έδαφος τους ή την αποστολή σε άλλο κράτος μέλος προϊόντων του άρθρου 1, εκτός αν ήταν αρνητικά τα αποτελέσματα των ελέγχων που αναφέρονται στο άρθρο 2.

Άρθρο 4

Όλες οι δαπάνες που πραγματοποιούνται λόγω της εφαρμογής της παρούσας απόφασης βαρύνουν τον αποστολέα, τον παραλήπτη ή τον πράκτορά τους.

Άρθρο 5

Τα κράτη μέλη τροποποιούν τα μέτρα που εφαρμόζουν στο εμπόριο προκειμένου να συμμορφωθούν με την παρούσα απόφαση. Πληροφορούν αμελλητί την Επιτροπή σχετικά.

Άρθρο 6

Η παρούσα απόφαση θα επανεξεταστεί με βάση τις εγγυήσεις που θα παρασχεθούν από τις αρμόδιες αρχές της Κίνας και του Βιετνάμ και τα αποτελέσματα των αναφερόμενων στο άρθρο 2 δοκιμών.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 19 Σεπτεμβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 24 της 30.1.1998, σ. 9.

(2) ΕΕ L 228 της 11.8.1992, σ. 24.